OBH 703/1995.
Az állampolgári jogok országgyűlési biztosa általános helyettesének
jelentése
Ügyintéző: dr. Izafé Éva

Az eljárás megindulása:

B. P. panasszal élt az állampolgári jogok országgyűlési biztosánál, melyben kifogásolja, hogy az általa megvásárolt lakásingatlan ingatlan-nyilvántartásba vétele a mai napig nem történt meg.
A vizsgálat során tájékoztatás céljából megkerestem a Fővárosi Kerületek Földhivatalát, valamint a megkeresés másolatát megküldtem a FŐBER Rt (Nemzetközi Ingatlanfejlesztő- és Mérnöki Részvénytársaság) részére is, tekintettel arra, hogy panaszos e szerv mulasztását kifogásolta.

A megállapított tényállás:

A Budapest X. kerületi, Kőbánya Városközpont lakótelepi ingatlanok az építkezés befejezését követő több év eltelte után sem kerültek ingatlan-nyilvántartási átvezetésre.
Panaszos a X. ker. Gyakorló u. ... alatti lakását közel három éve vásárolta. Tulajdoni lapot a földhivatal nem tudott szolgáltatni. Ezt követően több ízben érdeklődött az OTP Jogi Osztályán, ahonnan a FŐBER Rt-hez irányították, mivel az OTP álláspontja szerint a FŐBER Rt köteles a nyilvántartásba vétel érdekében eljárni.

Az ügy jogszabályi háttere:

Az 1964. évi III. törvény az építésügyről. A 8.§ (1) bekezdése kimondja, hogy építési telket csak a törvény, az építésügyi szabályzatot megállapító rendelet rendelkezései és az építésügyi hatóság engedélye szerint szabad kialakítani.
(2) A telekalakítást az ingatlan-nyilvántartásba bejegyzett jog nem gátolhatja. Az eljárás megindítását az építésügyi hatóság megkeresése alapján az ingatlan-nyilvántartásba be kell jegyezni.
A 29/1971. (XII.29.) ÉVM rendelet a telekalakításról.

A vizsgálat megállapításai

Az eljárás során megkeresett Fővárosi Kerületek Földhivatala tájékoztatásában közölte, hogy a földhivatalnál jelenleg olyan átvezetésre alkalmas munkarész nincs, aminek alapján a Budapest ......................... szám alatti társasház bejegyezhető lenne.
A X. ker. Kőbánya Városközponti lakótelepi ingatlanok rendezésére több telekrendezési és szabályozási tervrajz is készült a korábbi években, azonban ingatlan-nyilvántartási átvezetésre nem érkeztek meg a földhivatalhoz.
A kérdéses ingatlan kialakítására a PRO-GE Kft. (1165 Budapest, Veres Pálné u. 127.) elkészítette a T-60155 számú tervrajzot, azt 1995. novemberében záradékolásra beadta a földhivatalhoz, mely záradékolás 1996. január 4-én megtörtént.
A záradékolt tervrajz alapján a Kőbányai Önkormányzatnak kell meghozni az I. fokú telekalakítási határozatot. Jogerőre emelkedés után tervrajzzal együtt be kell nyújtani ingatlan-nyilvántartási bejegyzésre a földhivatalhoz, mely a mai napig nem történt meg.
A földhivatal közölte, hogy információjuk szerint a tervrajz jelenleg a Fővárosi Önkormányzat Telekrendezési Osztályán van, feltehetően még augusztus hónapban a tulajdonosi hozzájárulással együtt a Kőbányai Önkormányzat részére továbbítják. 
A társasház alapítási okiratot az OTP Ingatlan Rt benyújtotta a földhivatalhoz. A földhivatalban történt felülvizsgálat alapján megállapították, hogy az alapító okirat bejegyzésre nem alkalmas, részben azért, mert hiányzik a fentiekben jelzett telekalakítási és megosztási tervrajz, valamint határozat, továbbá hiányzik a társasház szintenkénti alaprajza és az eredeti okirat. 
A vizsgálat során megállapítottam azt is, hogy a FŐBER Rt és az OP tevékenységének vizsgálata - mivel nem hatóságról van szó - nem tartozik az országgyűlési biztos hatáskörébe. Ugyanakkor az ügyben szereplő hatóságok törvényben meghatározott feladataikat csak e szervek közreműködésével tudják teljesíteni.
Ilyen módon adatszolgáltató tevékenységük, mely más módon nem pótolható, közszolgáltatásnak minősül. Ezért ennek teljesítésére az OTP-t is felhívtam.

Az érintett alkotmányos jogok:

Az országgyűlési biztos eljárása során a következő alkotmányos jogokat vizsgálta az üggyel kapcsolatban:
1. Az Alkotmány 2.§ (1) bekezdése kimondja, hogy: "A Magyar Köztársaság független demokratikus jogállam." 
A jogállamiság egyik tartalmi eleme a jogbiztonság. A jogbiztonság megköveteli a normák egyértelműségét és az egyes  jogintézmények kiszámíthatóságát. Ezért alapvetőek a jogbiztonság szempontjából az eljárási garanciák. A jogintézmények csak akkor működhetnek alkotmányosan, ha az intézmények az eljárási normákat betartják.
2. Az Alkotmány 13.§ (1) bekezdése rögzíti, hogy "A Magyar Köztársaság biztosítja a tulajdonhoz való jogot."
A vizsgálat megállapította, hogy a jogbiztonság elvével ütközik az a körülmény, mely szerint a  kérdéses területen a lakásforgalom, az ingatlanok adás-vétele nagy fokú bizonytalanságot eredményez.
A tulajdonviszonyok nem igazolhatók, a tulajdonhoz való jog ugyancsak sérül, tekintettel arra, hogy a tulajdonjogot igazoló aktus, tehát az ingatlan-nyilvántartásba vétel nem történhet meg, ezáltal nem dokumentálható a sokszor milliókért vásárolt ingatlan tulajdonjoga.

Ajánlások:

Az 1993. évi LIX. törvény 20.§ (1) bekezdése alapján a következő ajánlásokat teszem:

Budapest Főváros X. ker. Önkormányzat jegyzője a vonatkozó jogszabályok alapján gondoskodjon a X.ker. Kőbánya Városközpont lakótelepi ingatlanok ügyében az I. fokú telekalakítási határozat mielőbbi meghozataláról. A jogerőre emelkedés után azt a tervrajzzal együtt küldje meg a földhivatal részére ingatlan-nyilvántartási bejegyzésre.
A Fővárosi Önkormányzat Telekrendezési Osztálya soron kívül gondoskodjon a tervrajzzal kapcsolatos teendők megtételéről (tulajdonosi hozzájárulás),mely az I. fokú határozat meghozatalához elengedhetetlenül szükséges.
Az Országos Takarékpénztár Ingatlanbank Rt gondoskodjon a feladatkörébe tartozó alaprajz és egyéb okirat pótlásáról és azokat soron kívül nyújtsa be a földhivatal részére.
A Fővárosi Kerületek Földhivatala a bejegyzésre alkalmas okiratok birtokában, azok kézhezvételétől számított 30 napon belül intézkedjen az ingatlan-nyilvántartási eljárás lefolytatásáról, valamint az egyes tulajdoni lapok kiállításáról.

Budapest, 1996. augusztus 28.

Dr. Polt Péter